Drie honde uit brandende KZN-huis geredFoto: Garrith Jamieson. Nooddienste is vanoggend net na 07:00 uitgeroep na ŉ huis wat aan die brand was in Kinmont Crescent in Glenmore, KwaZulu-Natal. Garrith Jamieson, woordvoerder van Rescue Care, het gesê dat die huis heeltemal in vlamme gehul was. “Die man en vrou het daarin geslaag om te ontsnap. Die vrou was tuis en het glo haar man laat weet van die brand waarna hy hom ook na die huis gehaas het. Drie honde, een klein yorkshireterriër en twee groter honde, is ook betyds deur Blue Security, Glenmore GPF en Rescue Care-paramedici uit die huis gered. Hulle is nou veilig,” het Jamieson verduidelik. Volgens Jamieson was daar na bewering ook voëls in die huis. “Die brandweer het opgedaag en saamgewerk om die vlamme in bedwang te bring.” Die presiese oorsaak van die brand is nog onbekend. Die polisie en Durbanse brandweer sal egter die saak ondersoek.